LAOAG CITY – Kinumpirmaran ni suspended Mayor Diosdado Garvida ti Bangui, Ilocos Norte nga plan-planoen dagiti supporters na ti mangiwayat ti rally tapno ipetteng da ti panagsubli nan iti puwesto.
Naglikudan met ni Garvida nga isu ti mangidaulo iti nasao a rally.
Kuna na, maysa a grupo nga saannan nga innaganan ti mangidaulo iti maisagsagana a rally para ti panagsubli na.
Ngem inadmitir ti suspended mayor nga suportaran na ti nasao nga addang dagiti supporters nangruna no maiwayat ti natalna a wagas.
Agingga ita ket ipilpilit ni Garvida ti panagsubli na iti puwesto na uray saan na pay a naileppas ti innem a bulan a suspension na nga inpataw kenkuana ti Sangguniang Panlalawigan kalpasan a napaneknekan a guilty iti sinango na a kaso administratibo.
Nangrugi ti panangipilpilit ti suspended mayor nga agsubli iti puwesto na idi Pebrero 23 ita a tawen kalpasan a nakaawat ti abogado na ti sungbat iti clarificatory motion nga inpila da iti Office of the President seknan ti suspension na no sadino nga adda ti nadakamat a sarita nga "stay order" iti nasao a surat ken ti pannakaawat ti suspendido a mayor ket mabalin nan ti agsubli iti puwesto.
Ngem ti kalikagum na nga agsubli ket naiget a kontraen ti acting mayor a ni Vice Mayor Fidel Cimatu gapu ta awan pay ti naawat na a pammilin manipud kadagiti maseknan nga ahensiya ti gobyerno kas ti DILG.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn